《游偏凉汀作》
清代·弘历

滦州境内两奇胜，夷齐庙及偏凉汀。肃谒清圣挹古貌，高台临碧为延停。

轻舆向南三十里，横山秀色蔚岌嶬。笑指面前滦水云，急流先我来何驶。

兰椒石磴登夤缘，峰容波态相澄鲜。遥思六月松下坐，谡谡涛泛凉来偏。

好景多属化人国，文殊问道维摩默。摩挲往迹辨金明，壁上有诗僧不识。

倚岩飞阁坐凭流，昔年游兴一晌酬。化民成俗今然不，初心自问多增忧。